Implementation process success
Authors: Λαμπάκη Αντωνία 
Published: September 2021

Η διαδικασία υλοποίησης στρατηγικών αποφάσεων είναι ένα ερευνητικό πεδίο με σημαντικές συνέπειες στα άτομα, στις επιχειρήσεις και στην κοινωνία. Ωστόσο, έχει λάβει περιορισμένη προσοχή, ενώ η υπάρχουσα γνώση είναι κατακερματισμένη σε διάφορους τομείς της Διοίκησης Επιχειρήσεων. Αυτή η έλλειψη ερευνητικών αποτελεσμάτων σε συνδυασμό με το πόσο σημαντική είναι μπορεί να οφείλεται στην πολυπλοκότητα της διαδικασίας υλοποίησης στρατηγικών αποφάσεων, την έλλειψη έγκυρων κλιμάκων μέτρησης, την επίδραση διαφόρων παραγόντων που επηρεάζουν τη διαδικασία υλοποίησης, καθώς και τη δυσκολία να σχεδιαστούν έρευνες μεγάλης κλίμακας ώστε να αποκτηθούν οι παραπάνω πληροφορίες.Απαντώντας στις κλήσεις για περισσότερη έρευνα στην υλοποίηση στρατηγικών αποφάσεων, η παρούσα διατριβή παρουσιάζει αρχικά μια διεξοδική εξέταση των προηγούμενων ερευνών σχετικά με την υλοποίηση στρατηγικών αποφάσεων. Αυτή η συστηματική βιβλιογραφική ανασκόπηση βοηθά στον εντοπισμό κενών στη βιβλιογραφία και, στη συνέχεια, στο να προταθεί και να αξιολογηθεί εμπειρικά ένα μοντέλο υλοποίησης στρατηγικών αποφάσεων που ενσωματώνει διαφορετικά ερευνητικά πεδία (π.χ., συναίνεση των ανώτατων στελεχών (TMT consensus), οργανωσιακή πολιτική (organizational politics), στρατηγικές υλοποίησης (implementation strategies), περιορισμοί ευρύτερου περιβάλλοντος (environmental constraints)). Πιο συγκεκριμένα, αυτή η διατριβή εστιάζει στο ρόλο τεσσάρων στρατηγικών υλοποίησης (επιβολή, συμμετοχή, παρέμβαση, και πειθώ) σε σχέση με διάφορες διαστάσεις επιτυχίας (ταχύτητα υλοποίησης της απόφασης, μη-χρηματοοικονομική απόδοση, ποιότητα διαδικασίας υλοποίησης, αντιλαμβανόμενη επιτυχία υλοποίησης της απόφασης). Επίσης, υπογραμμίζει το ρόλο της συναίνεσης των εργαζομένων (employee consensus) (δηλαδή, την αμοιβαία κατανόηση και τη δέσμευση στη στρατηγική απόφαση μεταξύ των εργαζομένων ή των ομάδων στο εσωτερικό μιας εταιρίας) ως κύριο διαμεσολαβητικό μηχανισμό μέσω του οποίου οι στρατηγικές υλοποίησης οδηγούν σε επιτυχημένη υλοποίηση στρατηγικών αποφάσεων. Επιπρόσθετα, οι οργανωσιακές πολιτικές και η συναίνεση των ανώτατων στελεχών δρουν ως ρυθμιστές στη σχέση μεταξύ στρατηγικών υλοποίησης και συναίνεσης των εργαζομένων και έμμεσα επηρεάζουν την επιτυχία υλοποίησης. Ωστόσο, λόγω της απουσίας σχετικών θεωριών και της δυσκολίας στην κατανόηση της πολύπλοκης φύσης της υλοποίησης στρατηγικών αποφάσεων, πραγματοποιήθηκε αρχικά μια ποιοτική έρευνα (16 συνεντεύξεις με διευθύνοντες συμβούλους και ανώτατα στελέχη) για την βελτίωση του εννοιολογικού μοντέλου, την επέκταση της υπάρχουσας θεωρίας, και την απόκτηση σημαντικών γνώσεων και επιχειρημάτων για να υποστηριχθούν οι υποθέσεις της διατριβής. Αυτή η ποιοτική μελέτη είχε ως στόχο να κατανοηθεί το πώς αντιλαμβάνονται τα στελέχη την υλοποίηση στρατηγικών αποφάσεων, να προσδιορίσει η χρήση στρατηγικών μέσω της συναίνεσης των εργαζομένων, και να κατανοήσει με ποιους τρόπους η οργανωσιακή πολιτική και η συναίνεση μεταξύ των ανώτατων στελεχών επηρεάζουν την αποτελεσματικότητα της υλοποίησης των αποφάσεων. Το αποτέλεσμα αυτής της διαδικασίας οδήγησε στη διατύπωση δώδεκα υποθέσεων.Ωστόσο, η έλλειψη μιας κλίμακας μέτρησης για την αξιολόγηση των στρατηγικών υλοποίησης οδήγησε στην ανάπτυξη και επικύρωση ενός νέου εργαλείου μέτρησης που αποτελείται από είκοσι ένα ερωτήσεις. Τα αποτελέσματα έδειξαν ότι αυτή η κλίμακα είναι έγκυρη και αξιόπιστη. Στη συνέχεια, σχεδιάστηκε μια ποσοτική έρευνα η οποία εξέτασε το κατά πόσον τα δεδομένα υποστηρίζουν τις υποθέσεις. Τα δεδομένα αυτά συλλέχθηκαν από ιδιωτικές εταιρείες με περισσότερους από 100 εργαζομένους, από τρεις διαφορετικές πηγές (ένα μέλος από την ανώτατη διοίκηση, δύο μεσαία στελέχη, και οικονομικά στοιχεία από τις οικονομικές καταστάσεις). Το τελικό δείγμα αποτελείται από 120 επιχειρήσεις (120 ανώτατα στελέχη και 228 μεσαία στελέχη).Η ανάλυση των δεδομένων έδειξε ότι η συμμετοχική στρατηγική υλοποίησης είχε θετική σχέση με την αντίληψη των στελεχών για την επιτυχία της στρατηγικής υλοποίησης και τη μη χρηματοοικονομική απόδοση, ενώ η στρατηγική της επιβολής είχε αρνητική σχέση με την ταχύτητα υλοποίησης της απόφασης. Επιπλέον, βρέθηκε μια θετική σχέση μεταξύ της παρεμβατικής στρατηγικής υλοποίησης και της αντίληψης των στελεχών για την επιτυχία της στρατηγικής υλοποίησης. Επιπρόσθετα, τα αποτελέσματα έδειξαν ότι αυτές οι τέσσερις στρατηγικές υλοποίησης μπορούν να χρησιμοποιηθούν συνδυαστικά οδηγώντας σε επιτυχία. Τέλος, τα αποτελέσματα αυτής της διατριβής υπογραμμίζουν το διαμεσολαβητικό ρόλο της συναίνεσης των εργαζομένων μεταξύ των στρατηγικών υλοποίησης και επιτυχίας υλοποίησης καθώς και το ρυθμιστικό ρόλο της οργανωσιακής πολιτικής και της συναίνεσης/ομοφωνίας των ανώτατων στελεχών σε αυτή τη σχέση.Συνολικά, τα ευρήματα αναδεικνύουν τη σημασία της συμμετοχικής στρατηγικής υλοποίησης και την ισχυρή θετική επίδρασή της στην επιτυχία υλοποίησης στρατηγικών αποφάσεων, τη σημασία του συνδυασμού διαφορετικών στρατηγικών υλοποίησης, και τον κρίσιμο ρόλο της οργανωσιακής πολιτικής και της συναίνεσης (ομοφωνίας) μεταξύ των ανώτατων στελεχών. Τέλος, από την παρούσα έρευνα βρέθηκε ότι η συναίνεση των εργαζομένων αποτελεί μια κρίσιμη προϋπόθεση για την επιτυχημένη υλοποίηση στρατηγικών αποφάσεων.